recursal/SuperWikiNEXT-32B huggingface dataset:
**தாராபாரதி** (26 பிப்ரவரி 1947 – 13 மே 2000) தமிழகத்தை சேர்ந்த ஆசிரியரும், கவிஞரும் ஆவார். திருவண்ணாமலை மாவட்டம் ‘குவளை’ என்னும் சிற்றூரில் பிறந்தார். இவரது இயற்பெயர் இராதாகிருஷ்ணன். பெற்றோர் துரைசாமி; புஷ்பம் அம்மாள். அவருக்கு ஒரு அண்ணனும் (மலர் மகன் எனப்படும் துரை சீனிவாசன்), தம்பியும் (துரை மாதவன்) உள்ளனர். துணைவியாரின் பெயர் சந்தானலட்சுமி. 34 ஆண்டுகள் ஆசிரியராகப் பணியாற்றியவர். இவரது ஆசிரியர் சேவைக்காக தமிழக அரசின் நல்லாசிரியர் விருது பெற்றவர். *கவிஞாயிறு* என்ற சிறப்புப் பெயரால் அழைக்கப்படுகிறார். தமிழ் நாடு அரசு 2010 - 2011 இல் இவரது நூல்களை நாட்டுடைமை ஆக்கியுள்ளது. இவருக்கு இரு புதல்வர்கள், விவேகாநந்தன் மற்றும் முனைவர் லோகுதுரை மற்றும் ஆண்டாள் என்ற புதல்வியும் உள்ளனர்.

படைப்புகள்
----------

1. புதிய விடியல்கள்
2. இது எங்கள் கிழக்கு
3. திண்ணையை இடித்துத் தெருவாக்கு (புதுக்கவிதை)
4. விரல்நுனி வெளிச்சங்கள்
5. பூமியைத் திறக்கும் பொன்சாவி
6. இன்னொரு சிகரம்
7. கவிஞாயிறு தாராபாரதி கவிதைகள்
8. பண்ணைபுரம் தொடங்கி பக்கிங்காம் வரை
9. வெற்றியின் மூலதனம்

மேற்கோள்கள்
-----------

1. ↑  "கவி ஞாயிறு... தாராபாரதி பிறந்த தினம் இன்று...!!" (in en). .
2. ↑  "வரலாற்றில் இன்று(13.05.2020)... கவிஞாயிறு தாராபாரதி மறைந்த தினம் வரலாற்றில் இன்று !" (in en-US). 2020-05-13 இம் மூலத்தில் இருந்து 2022-02-14 அன்று. பரணிடப்பட்டது.. .
3. ↑  "கவிஞாயிறு தாராபாரதி நூல்கள்". 2012-08-29 இம் மூலத்தில் இருந்து 2012-08-29 அன்று. பரணிடப்பட்டது.. .
**தென்னிந்திய முஸ்லீம் கல்வி சங்கம் (மியாசி)** (The Muslim Educational Association of Southern India (MEASI),) முன்னதாக முஹம்மதன் கல்வி சங்கம் மற்றும் முஹம்மதன் கல்வி மாநாட்டு குழுமம் என்றும் அழைக்கப்பட்டது. இது முஸ்லிம் இளைஞர்களின் கல்விக்காக பாடுபடும் ஒரு அறக்கட்டளையாக உருவாக்கப்பட்டது.

தோற்றம்
-------

1901 டிசம்பர் 28 அன்று மெட்ராஸில் நடைபெற்ற முஸ்லீம் கல்வி மாநாட்டின் ஆண்டு அமர்வுக்குப் பிறகு சர் சையத் அகமது கானின் கனவுத்திட்டத்தினை நிறைவேற்றும் வகையில் இச்சங்கம் நிறுவப்பட்டது.

1902 ஆம் ஆண்டு முஸ்லிம்களால் உருவாக்கப்பட்ட முஹம்மதன் கல்வி சங்கம், 1860 ஆம் ஆண்டின் (XXI) சங்க சட்டத்தின் கீழ் பதிவு செய்யப்பட்டது.

தென்னிந்திய முஸ்லீம் கல்வி சங்க நிறுவன உறுப்பினர்கள்
----------------------------------------------------

இச்சங்கம் கீழ்க்கண்டவர்களை நிறுவனர்களாக கொண்ட ஆரம்பிக்கப்பட்டது.

* ஹமீத் சேட்
* நவாப் சையத் முகமது பகதூர்
* நீதிபதி சர் அப்துர் ரகீம்
* சர் முகமது ஹபீபுல்லா
* கான் பகதூர் முஹம்மது உஸ்மான்
* திருச்சி ஜமால் முகமது
* மலாங் அகமது பட்சா
* காயிதே-மில்லத் முஹம்மது இஸ்மாயில்

ஆதாரங்கள்
---------

1. ↑  "MEASI comes under the control of Tamil Muslims within a generation". Books.google.com.. பார்த்த நாள்: 2012-10-09.
2. ↑  "Archived copy" இம் மூலத்தில் இருந்து 2007-09-28 அன்று. பரணிடப்பட்டது... பார்த்த நாள்: 2007-04-27.
**அபிலாசா குப்தா நந்தி** (*Abhilasha Gupta*) இந்தியாவின் உத்தரப் பிரதேச மாநிலம் பிரயாக்ராஜை சேர்ந்த அரசியல்வாதி ஆவார். 2012-2023 வரை அலகாபாத் மாநகராட்சி தந்தையாக இருந்தார்.

அபிலாசா 7 சூலை 2012 அன்று மாநகரத் தந்தையாகத் தேர்ந்தெடுக்கப்பட்டார். இந்தப் பதவிக்குத் தேர்ந்தெடுக்கப்பட்ட இளம் நபர் இவரானார். 2012 மாநகராட்சித் தேர்தலில், இவர் 69,000 வாக்குகள் வித்தியாசத்தில் தனது நெருங்கிய போட்டியாளரான பாஜகவின் கமலா சிங்கை தோற்கடித்தார். இவர் நந்த கோபால் நந்தியை மணந்தார்.

2012ஆம் ஆண்டு உள்ளாட்சி அமைப்புத் தேர்தலில் மாதிரி நடத்தை விதிகளை மீறியதாகக் கூறப்படும் வழக்கில் இவர் 14 பிப்ரவரி 2014 அன்று கைது செய்யப்பட்டார். பகுஜன் சமாஜ் கட்சியில் இணைந்திருந்த அபிலாசா மற்றும் இவரது கணவர் நந்த கோபால் நந்தி ஆகியோர் 2012ஆம் ஆண்டு உள்ளாட்சி அமைப்புத் தேர்தல்களில் நடத்தை விதிகளை மீறியதாகக் கூறப்படும் வழக்கில் கட்சி விரோத நடவடிக்கைகளுக்காக மார்ச், 2014-இல் கட்சியிலிருந்தும் நீக்கப்பட்டனர்.

இவர் தனது கணவர் நந்த கோபால் நந்தியுடன் சனவரி 2017-இல் பாஜகவில் சேர்ந்தார்.

மீண்டும் 2017-இல நடைபெற்ற மாநகரத் தேர்தலில் குப்தா தனது பதவியைத் தக்கவைக்க, தனது நெருங்கிய போட்டியாளரான சமாஜ்வாதி கட்சியின் வினோத் துபேயை 63,000 வாக்குகள் வித்தியாசத்தில் தோற்கடித்தார்.

மேற்கோள்கள்
-----------

1. ↑  "Abhilasha Gupta gets elected to the post of Allahabad Mayor". .
2. ↑  "Mayor of the city". .
3. ↑  "Allahabad Nagar Nigam : Governing Body" இம் மூலத்தில் இருந்து 21 July 2011 அன்று. பரணிடப்பட்டது.. .
4. ↑  "Abhilasha Gupta gets elected to the post of Allahabad Mayor". .
5. ↑  "Shot in arm for Nandi as wife wins Allahabad mayoral election". .
6. ↑  "Now Nandi & Abhilasha" இம் மூலத்தில் இருந்து 14 July 2014 அன்று. பரணிடப்பட்டது.. .
7. ↑  "Allahabad mayor arrested for violating code, cries foul". CanIndia. 14 February 2014 இம் மூலத்தில் இருந்து 2014-07-14 அன்று. பரணிடப்பட்டது.. .
8. ↑  "Allahabad Mayor held". 15 February 2014. .
9. ↑  "BSP leader, his mayor wife expelled from party: may join BJP". 11 March 2014 இம் மூலத்தில் இருந்து 11 July 2019 அன்று. பரணிடப்பட்டது.. .
10. ↑  Hindustan Team (2 December 2017). "BJP Mayor Candidate Abhilasha Gupta Wins by 63,000 Votes". .
**கைலாஷோ தேவி சைனி** (*Kailasho Devi Saini*) (பிறப்பு:4 ஏப்ரல் 1962) ஓர் அரசியல்வாதியும் சமூக சேவகருமாவார். இவர் இந்திய மாநிலமான அரியானாவில் உள்ள குருச்சேத்திரம் தொகுதியில் இருந்து இந்திய தேசிய லோக் தளம் கட்சியின் சார்பில் போட்டியிட்டுத் தேர்ந்தெடுக்கப்பட்ட நாடாளுமன்ற உறுப்பினர் ஆவார்.

ஆரம்பகால வாழ்க்கையும் கல்வியும்
-------------------------------

கைலாஷோ, குருச்சேத்திரம் மாவட்டத்தின் பிரதாப்கரில் பிறந்தார். இவர் ஓம் நாத் என்பவரை திருமணம் செய்து கொண்டார். இவர்களுக்கு ஒரு மகள் இருக்கிறாள். கைலாஷோ உடற்கல்வி மற்றும் வரலாற்றில் முதுகலைப்பட்டம் பெற்றவர்.

தொழில்
------

அரியானாவிலுள்ள யமுனா நகர், குருச்சேத்திரம், கைத்தல் மாவட்டங்களில் உள்ள சாமானியர்களின் பிரச்சனைகளைத் தீர்க்க கைலாஷோ செயல்பட்டு வருகிறார். மாணவப் பருவத்தில் கலாச்சார நடவடிக்கைகளில் பங்கேற்றதற்காக இவர் பல விருதுகளை வென்றுள்ளார் .

ஆர்வங்கள்
---------

கைலாஷோவின் ஆர்வத்தில் இசை கேட்பது, தியானம் செய்வது மற்றும் உடற்பயிற்சி செய்வது ஆகியவை அடங்கும்.

மேற்கோள்கள்
-----------

1. 1 2 3 4  "Biographical Sketch Member of Parliament 12th Lok Sabha" இம் மூலத்தில் இருந்து 22 பிப்ரவரி 2014 அன்று. பரணிடப்பட்டது... பார்த்த நாள்: 14 February 2014.
**பந்திபோரா மாவட்டம்** (Bandipora district), இந்தியாவின் ஜம்மு காஷ்மீர் மாநிலத்தின் இருபத்தி இரண்டு மாவட்டங்களில் ஒன்றாகும். இம்மாவட்டத்தின் தலைமையிட நகரம் பந்திபோரா ஆகும். பாரமுல்லா மாவட்டத்தின் சில பகுதிகளை கொண்டு 2007 ஆம் ஆண்டில் புதிதாக துவக்கப்பட்ட மாவட்டமாகும்.

மாவட்ட எல்லைகள்
---------------

345 சதுர கிலோ மீட்டர் பரப்பளவு கொண்ட பந்திபோரா மாவட்டம் மேற்கில் குப்வாரா மாவட்டம், தெற்கில் பாரமுல்லா மாவட்டம், வடக்கில் பாகிஸ்தான் ஆக்கிரமிப்பு காஷ்மீர், கிழக்கில் கார்கில் மாவட்டம், ஸ்ரீநகர் மாவட்டம் மற்றும் காந்தர்பல் மாவட்டம் எல்லைகளாக கொண்டுள்ளது.

நிர்வாகம்
---------

பந்திபோரா மாவட்டம் பந்திபோரா, சும்பல், சோனாவாரி மற்றும் குருஸ் என நான்கு வருவாய் வட்டங்களை கொண்டுள்ளது. மேலும் குருஸ், பந்திபோரா மற்றும் சோனாவாரி என மூன்று சட்ட மன்ற தொகுதிகளையும் உடையது. இம்மூன்று சட்டமன்ற தொகுதிகளும் பாரமுல்லா நாடாளுமன்ற தொகுதிக்கு உட்பட்டதாகும்.

மக்கள் வகைப்பாடு
----------------

2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்ட மொத்த மக்கள் தொகை 392,232 ஆக உள்ளது. அதில் ஆண்கள் 207,680 ஆகவும், பெண்கள் 184,552 ஆகவும் உள்ளனர். பாலின விகிதம் ஆயிரம் ஆண்களுக்கு 889 பெண்கள் வீதம் உள்ளனர். மக்கள் தொகை அடர்த்தி ஒரு சதுர கிலோ மீட்டருக்கு 1,137 பேர் வீதம் உள்ளனர். மாவட்டத்தின் சராசரி படிப்பறிவு 56.28% ஆகவும், ஆண்களின் படிப்பறிவு 66.88% ஆகவும், பெண்களின் படிப்பறிவு 44.34% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 61,754 ஆக உள்ளது..

இதனையும் காண்க
--------------

* ஜம்மு காஷ்மீர் மாவட்டப் பட்டியல்

மேற்கோள்கள்
-----------

1. ↑  Census of India 2011
2. ↑  Srivastava, Dayawanti et al (ed.) (2010). *India 2010, A Reference Annual*. New Delhi: Publications Division, Ministry of Information and Broadcasting, Government of Indiaand. பக். 1142. பன்னாட்டுத் தரப்புத்தக எண்:978-81-230-1617-7 இம் மூலத்தில் இருந்து 2010-12-29 அன்று. பரணிடப்பட்டது... பார்த்த நாள்: 2016-02-11.
3. ↑

வெளி இணைப்புகள்
---------------

* மாவட்ட இணையதளம் பரணிடப்பட்டது 2014-07-04 at the வந்தவழி இயந்திரம்
**துருவா இனக்குழு** (*Duruwa*) இந்திய மாநிலங்களான சத்தீஸ்கர் மற்றும் ஒடிசாவில் காணப்படும் ஒரு பழங்குடி இனக்குழுவாகும். துர்வா அல்லது தருவா என்றும் இவர்கள் அழைக்கப்படுகிறார்கள். திராவிட மொழி எனப்படும் பார்சி அல்லது துருவா மொழி தங்களுடைய சொந்தக் களத்தில் இம்மக்களால் பயன்படுத்தப்படுகிறது.

கண்ணோட்டம்
----------

பார்சி இவர்களின் சொந்த மொழியாக இருந்தாலும், உள்ளூர் மொழியான ஒடியா, சத்தீசுகர்கி மொழி ஆகியவற்றை இவர்கள் நன்கு அறிந்திருக்கிறார்கள், ஆனால் இந்தி, தெலுங்கு, குர்மலி ஆகியவற்றைப் பேசுகிறார்கள் மற்றும் ஒடியா, இந்தி அல்லது தெலுங்கு எழுத்துகளை குழுக்களாக தொடர்பு கொள்ள இவர்கள் பயன்படுத்துகின்றனர். 

சத்தீசுகரில் துருவா மக்கள் கோண்ட்டு பழங்குடியினரின் கீழ் வகைப்படுத்தப்படுகிறார்கள், ஆனால் ஒடிசாவில் இவர்கள் ஒரு தனி பழங்குடியினராக பட்டியலிடப்பட்டுள்ளனர்.

மேற்கோள்கள்
-----------

1. ↑  "Dharua". *SCSTRTI* (in பிரிட்டிஷ் ஆங்கிலம்). பார்க்கப்பட்ட நாள் 2021-11-23.
2. ↑  Ota, A.B. (2016). *Dharua*. Bhubaneswar: Scheduled Castes & Scheduled Tribes Research and Training Institute.. பார்த்த நாள்: 20 November 2021.
3. ↑  "A-11 Individual Scheduled Tribe Primary Census Abstract Data and its Appendix". *www.censusindia.gov.in*. Office of the Registrar General & Census Commissioner, India. பார்க்கப்பட்ட நாள் 2017-11-03.
**சந்தைப் பொருளாதாரம்** அல்லது **கட்டற்ற சந்தைப் பொருளாதாரம்** என்பது ஒரு பொருளியல் முறை ஆகும். இதில் பொருட்களினதும், சேவைகளினதும் உற்பத்தியும், விநியோகமும் கட்டற்ற விலை முறைமையினால் நெறிப்படுத்தப்படும் கட்டற்ற சந்தைப் பொறிமுறையினால் நடைபெறுகின்றது. ஒரு சந்தைப் பொருளாதார அமைப்பில் வணிகத்துறையும், நுகர்வோரும் எதை வாங்குவது எதை உற்பத்திசெய்வது போன்ற முடிவுகளைத் தாங்களாகவே எடுக்கின்றனர். இம்முறையில் வளங்களின் ஒதுக்கம் அரசின் தலையீடுகள் இன்றி நடைபெறும். கோட்பாட்டு அடிப்படையில் இம் முறையின் கீழ், எதனை உற்பத்தி செய்வது, எவ்வளவு உற்பத்தி செய்வது, என்ன விலை விற்பது, தொளிலாளருக்கு எவ்வளவு ஊதியம் வழங்குவது போன்ற முடிவுகளை உற்பத்தியாளரே எடுப்பார், அரசு அல்ல. சந்தைப் பொருளாதாரத்தில் இம் முடிவுகள், போட்டி, தேவையும் வழங்கலும், போன்றவற்றால் உண்டாகும் அழுத்தங்களின் செல்வாக்கிற்கு உட்படுகின்றன. இது என்ன பொருளை எவ்வளவு உற்பத்தி செய்வது போன்றவற்றை அரசே தீர்மானிக்கும் திட்டமிட்ட பொருளாதார முறைக்குப் புறம்பானது. திட்டமிட்ட பொருளாதாரம்போல் விரிவாக இல்லாவிட்டாலும், முற்றிலும் கட்டற்ற முறையில் இல்லாமல் ஓரளவு அரசின் கட்டுப்பாடுகளைக் கொண்டுள்ளதால் கலப்புப் பொருளாதார முறையும், சந்தைப் பொருளாதாரத்தில் இருந்து வேறுபடுகின்றது. நடைமுறையில் எந்த நாட்டிலும் உண்மையான சந்தைப் பொருளாதாரம் இருப்பதாகக் கூறமுடியாது.

| * பா
* உ
* தொ
பொருளாதார முறைமைகள் |
| --- |
| 
மரபுப் பொருளாதாரம்  **·** 
நிலக்கிழாரியம்  **·** 
பொதுவுடமை  **·** 
சமவுடமை  **·** 
காந்திய பொருளாதாரம்  **·** 
கலப்புப் பொருளாதாரம்  **·** 
தாராண்மையியம்  **·** 
திறந்த சந்தை பொருளாதாரம்  **·** 
சுதந்திரவாதம் **·** 
முதலாளித்துவம்  **·** 
அரசழிவு முதலாளித்துவம்  **·** 
பாசிசம்
 |
செல்பேசி சூரிய மின்னேற்றி
செல்பேசி சூரிய மின்னேற்றி
செல்பேசி சூரிய மின்னேற்றி
**செல்பேசி சூரிய மின்னேற்றிகள்** (*Solar cell phone chargers*) என்பவை சூரியவொளித் தகடுகளைப் பயன்படுத்தி செல்பேசி மின்கலங்களுக்கு மின்னேற்றுகின்றன. வழக்கமாகப் பயன்படுத்தும் செல்பேசி மின்னேற்றிகளுக்கு இவையொரு மாற்றாக விளங்குகின்றன. மற்றும் சில சந்தர்ப்பங்களில் இவற்றை மின்நிலையங்களில் இணைத்து மின்சாரத்தை வெளியிடச் செய்யவும் முடியும்.

கையடக்க செல்பேசிகளுக்கான பொது சூரிய மின்னேற்றிகளை தெருக்கள், பூங்காக்கள், சதுக்கங்கள் போன்ற பொதுவிடங்களில் நிரந்தரமாக நிறுவமுடியும். செம்புற்று ஆற்றல் நிறுவனம் கண்டறிந்து நிறுவிய பொது சூரிய மின்னேற்றியைத் தொடர்ந்து செம்புற்று மரத்தை உலகின் முதலாவது மாதிரி சூரிய மின்னேற்றியாக ஐரோப்பிய ஆணையம் பிரகடனப்படுத்தியது. 2011 ஆம் ஆண்டில் ஐரோப்பிய ஆணையம் கொண்டாடிய வளம்குன்றா ஆற்றல் வாரம் நிகழ்ச்சியில் இந்தச் சூரிய மின்னிலையம் ஆற்றல் நுகரும் பிரிவில் பரிசினை வென்றது.

உலகளாவிய நகரும் தொலைதொடர்பு வகை செல்பேசி வகைகளுக்காக, சிலவகை செல்பேசிகளில் பேசிக்கு உள்ளேயே சூரிய மின்னேற்றி நிறுவப்பட்டு வணிகரீதியாக விற்பனைக்கும் கிடைக்கிறது..

சூரிய செல்பேசி மின்னேற்றிகள் மடக்கி வகை, சுழலும் வகை உள்ளிட்ட பல்வகை வடிவமைப்பு மாதிரிகள் மற்றும் கட்டமைப்புகளில் விற்பனைக்கு வருகின்றன.

சூரியமின்கலம் வெளி மேற்பரப்பிலும் மற்றும் உலோக நிக்கல் ஐதரைடுகள் உட்புறமாகவும் வைக்கப்பட்டுள்ள பட்டை வடிவ செல்பேசி மின்னேற்றிகளும் வருகின்றன.

தற்போதைய சூரிய செல்பேசி மின்னேற்றித் தொழில்நுட்பம், சூரிய மின்னாற்றலைத் தினமும் பயன்படுத்த திறனுள்ள மின்னேற்றிகளை உருவாக்குகிறது. செல்பேசிகள் மின்னேற்றம் பெறும் நேரம் அதில் பயன்படுத்தப்படும் மின்கலன்களின் வலிமையைப் பொறுத்து மாறுபடுகிறது. நாளுக்கு நாள் மின்கலன்களின் இத்திறன் அதிகரித்தும் வருகிறது. மின்னேற்றித் தொழில்நுட்பம் மேலும் விரிவடைந்து, நவீனவகை செல்பேசிகளில் வெளி மடங்கு மின்னேற்றிகள் சிறிய அளவு இடத்திற்குள் பராமரித்து அவை திறன்பேசிகளை மூன்று மணி நேரத்திற்குள் மின்னேற்றம் செய்து வெற்றி கண்டுள்ளன.

மற்ற செல்பேசித் துணைக் கருவிகளான கம்பியிலா பரிமாற்றிகள், தலையணி ஒலிவாங்கிகள், ஒலிபரப்பும் செல்பேசி முதலானவற்றிலும் பயன்படுத்த சூரிய செல்பேசி மின்னேற்றிகள் கிடைக்கின்றன.

மேற்கோள்கள்
-----------

1. ↑  "Solar Cell Phone Battery Charger Reviews". 12voltsolarpanels.net.. பார்த்த நாள்: 2011-06-29.
2. ↑  "Solar Cell Phone Chargers". go-green-solar-energy.com இம் மூலத்தில் இருந்து 2011-08-30 அன்று. பரணிடப்பட்டது... பார்த்த நாள்: 2011-06-29.
3. ↑  Strawberry Tree: Exclusive Showcase in Brussels
4. ↑  "Sustainable energy week awards 2011" இம் மூலத்தில் இருந்து 2012-06-21 அன்று. பரணிடப்பட்டது.. .
5. 1 2  "How Green Is Your Cell Phone?". sej.org இம் மூலத்தில் இருந்து 2011-09-28 அன்று. பரணிடப்பட்டது... பார்த்த நாள்: 2011-06-29.
6. ↑  Students invent first public solar-powered mobile charger
7. ↑  "Samsung launches E1107 Crest Solar cell phone". mobileburn.com.. பார்த்த நாள்: 2011-06-29.
8. ↑  "Solar-powered cell phone chargers". reviews.cnet.com.. பார்த்த நாள்: 2011-06-29.
9. ↑  "காப்பகப்படுத்தப்பட்ட நகல்" இம் மூலத்தில் இருந்து 2015-06-22 அன்று. பரணிடப்பட்டது.. .
10. ↑   பரணிடப்பட்டது 2016-04-24 at the வந்தவழி இயந்திரம் Ideal Galaxy and iPhone Solar Charger. Retrieved September 21, 2013
**ஹர்மோகன் தவான்** (*Harmohan Dhawan*; 14 சூலை 1940 – 27 சனவரி 2024) ஓர் இந்திய அரசியல்வாதியாவார். இவர், இந்தியாவின் சண்டிகரிலிருந்து நாடாளுமன்ற உறுப்பினராக பணியாற்றினார். இவர் 14 ஜூலை 1940 அன்று கைம்பல்பூர் மாவட்டத்தின் பதேசங்கில் பிறந்தார் (இப்போது பாக்கித்தான்). 1947 இல் இந்தியப் பிரிவினைக்குப் பிறகு, இவரது குடும்பம் இந்தியாவின் அம்பாலா பாசறைப் பகுதிக்கு இடம்பெயர்ந்தது. இவருக்கு 1983ஆம் ஆண்டில் இந்தியக் குடியரசுத் துணைத் தலைவரால் சிறந்த இளம் தொழில்முனைவோர் விருது வழங்கப்பட்டது.

சுயசரிதை
--------

1960 ஆம் ஆண்டில், சண்டிகரின் பஞ்சாப் பல்கலைக்கழகத்தில் தாவரவியல் துறையில் சேர்ந்த இவர் 1963இல் இளம் அறிவியல் பட்டத்தையும், 1965இல் முதுகலை அறிவியல் பட்டத்தையும் பெற்றார். 1965 முதல் 1970 வரை ஆராய்ச்சி அறிஞராக இருந்தார். "வடமேற்கு இமயமலையின் பொருளாதார தாவரங்களின் உயிரணு உயிரியல்" பற்றி ஆராய்ச்சி செய்தார். 1970ஆம் ஆண்டில் தவான் ஒரு சிறிய அளவிலான அலகு ஒன்றைத் தொடங்கி , சண்டிகரின் தொழில்துறை சங்கத்தின்] தலைவரானார். 1979ஆம் ஆண்டில், இவர் "மெஹ்ஃபில்" என்றழைக்கப்படும் சிறந்த உணவகத்தைத் தொடங்கியதன் மூலம் விருந்தோம்பல் துறையில் நுழைந்தார்.

அரசியல்
-------

1977ஆம் ஆண்டில் இவர் அரசியலில் சேர்ந்தார். மறைந்த பிரதமர் சந்திரசேகர் இவரது அரசியல் குரு ஆவார். தவான் 1981இல் ஜனதா கட்சியின் தலைவரானார். சமூகத்தின் பேரில் கொண்டிருந்த ஆர்வம் காரணமாக தாழ்த்தப்பட்டவர்களின் நலனுக்காக போராடினார். மேலும், அவர்களுக்காக 10 முறைக்கு மேல் சிறைக்கு சென்றார்.

1989 ஆம் ஆண்டில் அவர் சண்டிகர் தொகுதியில் இருந்து நாடாளுமன்ற உறுப்பினராக தேர்ந்தெடுக்கப்பட்டு, சந்திரசேகர் அரசில் விமானப் போக்குவரத்து அமைச்சரானார்.

பின்னர், பாரதிய ஜனதாவில் சேர்ந்து அதன் மூத்த தலைவராக இருந்தார். அரவிந்த் கெஜ்ரிவால் தலைமையிலான தில்லி அரசின் செயல்பாடுகளால் ஈர்க்கப்பட்ட தவான் இப்போது ஆம் ஆத்மி கட்சியில் சேர்ந்துள்ளார்.

மேற்கோள்கள்
-----------

1. ↑
2. ↑  "IAOC" இம் மூலத்தில் இருந்து 2015-08-24 அன்று. பரணிடப்பட்டது.. .
3. ↑  "Harmohan Dhawan – Working Hard & Honestly". .
4. ↑  "Made in Chandigarh: Panjab University groomed me for politics, says MP Rajiv Pratap Rudy". .
5. ↑  "Shri Harmohan Dhawan | BJP Chandigarh Pradesh". .
6. ↑  "National Executive" இம் மூலத்தில் இருந்து 2015-07-09 அன்று. பரணிடப்பட்டது.. .

வெளி இணைப்புகள்
---------------

* Official biographical sketch in Parliament of India website
**சத்ய பால்** (*Satya Paul*) என்பது 1 ஏப்ரல் 1985-இல் நிறுவப்பட்ட இந்திய அச்சுகளுக்கு அறியப்பட்ட இந்திய வடிவமைப்பாளர் முத்திரை ஆகும். இந்த வணிக சின்னம் இப்போது இந்தியா முழுவதும் உள்ளது. இது வடிவமைப்பாளர் சத்ய பால் என்பவரால் நிறுவப்பட்டது. சஞ்சய் கபூர் (நிறுவனர் - ஜெனிசிசு சொகுசு) மற்றும் பாலின் மகன் புனித் நந்தா (2010 வரை ச*த்யா பால் கிரியேட்டிவ்* இயக்குநர்) ஆகியோரால் இயக்கப்பட்டது.

இந்த முத்திரையின் நிறுவனர் சத்ய பால், சனவரி 6, 2021 அன்று கோவையில் காலமானார்.

தயாரிப்புகள்
------------

சத்ய பால் தயாரிப்பு வரிசையில் பெண்களுக்கான வடிவமைப்பு உடைகள் பெரும்பாலும் புடவைகள், குர்தாக்கள், கைப்பைகள், தாவணிகள் மற்றும் கழுத்துப் பட்டை, இடிப்பு பட்டை, பணப்பைபோன்ற ஆண்களுக்கான அணிகலன்களும் உள்ளன.

வடிவமைப்பு ஒத்துழைப்பு
----------------------

மார்பகப் புற்றுநோய்க்கான *திங்க் பிங்க்-விழிப்புணர்வு* பிரச்சாரத்திற்காக மும்பையின் டாட்டா நினைவு மைய மருத்துவமனையுடன் பெண்கள் புற்றுநோய் முன்முயற்சிக்காக சத்ய பால் கைகோர்த்தார். மார்பக புற்றுநோயை எதிர்த்துப் போராடி உயிர் பிழைத்த மும்பை சமூகவாதியும், பரோபகாரருமான தேவிகா போஜ்வானியின் சிந்தனையில் உருவானது இந்தத் திட்டம். புற்றுநோயை எதிர்த்துப் போராடும் பெண்களின் வலிமையையும் போராட்டத்தையும் குறிக்கும் வகையில் '*ரே ஆப் ஹோப்*' என்ற சிறப்புத் திட்டத்துடன் உருவாக்கப்பட்டது.

2006-இல், இந்த வணிக முத்திரை உலக வன நிதியத்துடன் இணைந்து அழிந்து வரும் உயிரினங்களின் சேகரிப்பை அறிமுகப்படுத்தியது.

2003ஆம் ஆண்டில், சத்ய பால் சையது ஐதர் ராசாவின் நான்கு ஓவியங்களை உருமாற்றம் செய்து வரையறுக்கப்பட்ட பதிப்பு பட்டுத் துணிகளில் மீண்டும் உருவாக்கினார்.

மேற்கோள்கள்
-----------

1. ↑  "Paul Mall". Supriya Dravid. 2010-02-02. பார்க்கப்பட்ட நாள் 2012-05-21.
2. ↑  "Puneet Nanda to take a break". Fashion United. 2011-02-28. பார்க்கப்பட்ட நாள் 2011-02-28.
3. ↑  "Puneet Nanda". VIVIENNE KENRICK. 2005-08-06. பார்க்கப்பட்ட நாள் 2005-08-06.
4. ↑  "Genesis Colors: Success Beyond Satya Paul". PRINCE MATHEWS THOMAS. 2013-09-02. பார்க்கப்பட்ட நாள் 2014-08-24.
5. ↑  "Renowned designer Satya Paul passes away at 79". *Mumbai Live*. பார்க்கப்பட்ட நாள் 7 January 2021.
6. ↑  *Satya Paul Sarees*, snapdeal.com, பார்க்கப்பட்ட நாள் 2013-09-03
7. ↑  *Clothing & Accessories - Satya Paul*, amazon.in, பார்க்கப்பட்ட நாள் 2004-10-26
8. ↑  "Think PINK-Satya Paul", *The Times of India*, பார்க்கப்பட்ட நாள் 2004-10-26
9. ↑  *WWF AND Satya Paul*, fashionunited.in, பார்க்கப்பட்ட நாள் 2012-10-26
10. ↑  *Exploring Raza's World in all its vibrant colours*, Asmita Aggarwal - Hindustan Times, 2003-02-07, பார்க்கப்பட்ட நாள் 2003-02-07
11. ↑  *Satya Paul presents Satya Paul Raza Scarves*, India Infoline News Service, 2010-06-23, பார்க்கப்பட்ட நாள் 2010-06-23
**சுவீடிய மொழி** ஒரு வட இடாய்ட்சு மொழியாகும். இது பெரும்பாலும் சுவீடனிலும், பின்லாந்தின் சில பகுதிகளிலும் வழங்கி வருகின்றது. இம் மொழி பேசுவோர் தொகை சுமார் 9.3 மில்லியன் ஆகும். இம்மொழியும், டேனிய, நோரிசு மொழிகளும் தம்மிடையே ஒன்றுக்கொன்று புரிந்துகொள்ளக் கூடியவை. சுவீடிய மொழி, வைக்கிங் காலகட்டத்தில், இசுக்கான்டினேவியாவின் பொது மொழியாக இருந்த பழைய நோரிசு மொழியிலிருந்து உருவானது.

தேசிய மொழியான பொது சுவீடிய மொழி மத்திய சுவீடியக் கிளைமொழிகளில் இருந்து 19 ஆம் நூற்றாண்டில் உருவானது. இது 20 ஆம் நூற்றாண்டின் தொடக்கத்தில் உறுதியாக நிலை பெற்றுவிட்டது. எனினும், பழைய நாட்டுப்புறக் கிளைமொழிகளில் இருந்து உருவான வேறுபாடுகள் இன்னமும் வழக்கில் உள்ளன. இதன் பேச்சு மொழியும், எழுத்து மொழியும் ஒருசீர்த் தன்மையுடன் தரப்படுத்தப்பட்டுள்ளன. சில கிளை மொழிகள், பொதுச் சுவீடிய மொழியிலிருந்து இலக்கணம், சொற்கள் ஆகியவற்றில் குறிப்பிடத்தக்க அளவு வேறுபடுகின்றன. பல சமயங்களில் இவற்றுக்கு இடையேயான புரிந்து கொள்ளக்கூடிய தன்மையும் குறைவாகவே உள்ளது. இத் தகைய கிளைமொழிகளைப் பேசுவோர் பெரும்பாலும் நாட்டுப் புறங்களில், மிகவும் குறைந்த அளவினராலேயே பேசப்பட்டுவருகின்றன. இவ்வாறான மொழிகள் பற்றி ஆழமான ஆய்வுகள் நடத்தப்பட்டிருப்பதுடன், இவை உள்ளூர் மட்டத்தில் ஊக்குவிக்கப்பட்டு வந்தாலும், கடந்த நூற்றாண்டில் இவற்றின் பயன்பாடு குறைந்து வருகின்றது.

மேற்கோள்கள்
-----------
**கிஷோரி சக்தி யோஜனா** *(kishori sakthi yojana)* என்பது வளரிளம் பருவப் பெண்களுக்கான இந்திய அரசின் நலத்திட்டம் ஆகும். இது முன்னர் ஒருங்கிணைந்த குழந்தைகள் மேம்பாட்டுத் திட்டத்தில் வளரிளம் பருவப் பெண்களுக்கான தேசிய இயக்கம் என்ற பெயரில் அறியப்பட்டது. 2006-07 ஆம் ஆண்டு முதல் இதற்கெனத் தனி நிதி ஒதுக்கப்பட்டது.

இத்திட்டம் 11 முதல் 18 வயதுடைய சிறுமியருக்கானது. இத்திட்டத்திற்கென்று புதிய உள்கட்டமைப்பு வசதிகள் உருவாக்கப்பட மாட்டாது. ஏற்கனவே இருக்கும் ஒருங்கிணைந்த குழந்தைகள் மேம்பாட்டுத் திட்ட வசதிகளைக் கொண்டே இத்திட்டம் நிறைவேற்றப்படும். ஓர் ஒருங்கிணைந்த குழந்தைகள் மேம்பாட்டுத் திட்டத்திற்கு 1.1 இலட்ச ரூபாய் ஒதுக்கப்படும்.

இத்திட்டத்தின் கீழ் வளரிளம் பருவப் பெண்கள் தங்கள் உடலில் ஏற்படும் மாற்றங்களைச் சரியாகப் புரிந்து கொள்தல், சமூகத்தில் தங்கள் கடமையையும் அதை நிறைவேற்ற உதவும் ஆற்றல் மூலங்களை அறிதல், ஊட்டச்சத்துள்ள உணவு உண்ணல், திருமண வயதை அறிதல் போன்ற பயிற்சிகள் வழங்கப்படும்.

மேற்கோள்கள்
-----------

1. ↑  மகளிர் மற்றும் குழந்தைகள் அமைச்சக வலைத்தளத் தகவல்
2. ↑  "அசாம் அரசின் சமூக நலத்துறை வலைத்தளத் தகவல்". Archived from the original on 2011-11-10. Retrieved 2011-04-04.
ஓர் உயிரினம் வாழ்வியலுக்கு சாதகமான சூழல் இல்லாத காலங்களில் தனது செயல்பாடுகளை குறைத்துக்கொண்டு நீண்ட உறக்கத்தில் ஆழ்வதனைப் பொதுவாகப் **அறிதுயில்**, **பனிக்கால உறக்கம்** அல்லது **குளிர்கால ஒடுக்கம்** (hibernation) என்பார்கள். இளஞ்சூட்டுக் குருதியுடைய உயிரினங்கள் குளிர்காலத்தில் மேற்கொள்ளும் நீண்ட குளிர் உறக்கமே இது. குளிர்காலம் வரும் முன்னரே முடிந்த வரை அதிகம் உணவினை உண்டு உடல் எடையை அதிகரித்துக் கொள்ளும். இதனால் உடலில் கூடுதல் கொழுப்பு சேரும். இந்த கொழுப்பு தான் நீள் உறக்கத்தின் போது உயிர் வாழ சக்தி அளிக்கும். அவ்வாறு தேவையான கொழுப்பு சேமிப்பை முடித்ததும் எதிரிகள் வராத பாதுகாப்பான ஒரு இடத்தினைத் தேர்வு செய்து உடலினைச் சுருட்டிக்கொண்டு தூங்க ஆரம்பித்து விடும். இவ்வாறு தூங்கும் போது கிட்டத்தட்ட இறந்தவை போன்றே காணப்படும், உடனே எழுந்திருக்க முடியாது, எழுந்தாலும் நடக்கவோ ஓடவோ முடியாது. இந்த நிலையில் எதிரிகள் கண்ணில் பட்டால் எளிதாக அவற்றின் தாக்கத்திற்குள்ளாகும்.

நீள் உறக்கத்தின் போது இதயத் துடிப்பு, இரத்த ஓட்டம், சுவாசம் ஆகியவை மிகக்குறைந்த அளவே நடக்கும். இதுபோன்ற உறக்கத்தின்போது சிறுநீர் கழிப்பதில்லை. மலம் கழிப்பதில்லை. உடல் வளர்சிதை மாற்றங்களும் இருக்காது. உயிரினை உடலில் தக்க வைத்துக்கொள்ளும் அளவுக்கே உள் உறுப்புகள் செயல்படும். குளிர் காலத்தில் புற வெப்பம் 30-40 டிகிரி இருந்தால் அதே வெப்ப நிலைக்கு உடலினைக் கொண்டு வரவே இந்த செயல்பாடுள். சாதாரணமாக வெப்ப இரத்த உயிரினங்களின் வெப்பம் 98.6 பாகையில் இருக்கும்.

மேற்கோள்கள்
-----------

1. ↑  என். ராமதுரை (30 ஆகத்து 2017). "பூமி என்னும் சொர்க்கம் 8: நீண்ட தூக்கம்!". *கட்டுரை*. தி இந்து. Retrieved 30 ஆகத்து 2017.
தாயகம் ஆப்பிரிக்காவின் வட கிழக்குப் பகுதியாயினும் அரேபியா, இந்தியாவிலும் காணப்படும். இன ஆடுகளுக்கு நீண்ட கால்களும் உறுதியான உடற்கட்டும் உண்டு. இப்பண்பு ஆடு வளர்ப்போரால் இங்கிலாந்தில் விரும்பப்படுகிறது. இங்கிலாந்தில் ஆடு வளர்ப்போர் 1895ம் ஆண்டுக்கு முன்பிருந்தே இன ஆட்டுக்கிடாய்களை ஆப்பிரிக்கா, அரேபியா, இந்தியாவிலிருந்து இறக்குமதி செய்து ஆங்கிலோ நியூபியன் இனத்தினை உருவாக்கினர். பொதுவாக நியூபியன் இனம் (Nubian) என்று பரவலாகக் குறிப்பிடப்படுகிறது. 

நியூபியன் ஆடு
நியூபியன் இனம் மேல்மட்ட ஆடு எனப்படுகிறது. காதுகள் நீண்டு, தலைக்குப் பக்கத்தில் தொங்கிக்கொண்டிருக்கும். நியூபியன் ஆடு கூரான மூக்கும் குட்டை முடியும் கொண்டது. இன ஆடு ஒரே நிறமாகவோ, நிறக்கலவைகளுடனோ காணப்படும். பொதுவாகக் கறுப்பு, சிவப்பு, பழுப்பு நிறங்கள் தனித்தோ வெண்மை கலந்தோ காணப்படும். இனக் கிடாக்களின் மேல் குட்டையான முடிகள் முதுகு, தொடைகளின் மேல் காணப்படும். இவை ஏனைய சுவிட்சர்லாந்து இன ஆடுகளிலும் காணப்படுகின்றன.

நியூபியன் இன ஆடுகளின் மடி பெரியதாகவும், சுவிட்சர்லாந்து இன ஆடுகளின் மடிகளைவிடத் தொங்கலாகவும் காணப்படும். நன்றாக அமைந்த உறுதியாகப் பிணைக்கப்பட்ட மடி சிறப்பிடம் பெறும். வளர்ந்த பெண் ஆடு 30 அங்குல உயரமும் குறைந்தது 135 பவுண்ட் எடையும் கொண்டிருக்கும். கிடாக்கள் 35 அங்குல உயரமும் குறைந்தது 175 பவுண்ட் உடல் எடையும் கொண்டிருக்கும். நியூபியன் இனம் சுவிட்சர்லாந்து இனங்களை விட குறைவான அளவே பால் தரும். எனினும் இதன் பாலில் கொழுப்புச் சத்து மிகுதியாகும்.


1. ↑  அறிவியல் களஞ்சயம் தொகுதி 9
படிவு   பாறை   Mantle 

கண்டங்களின் கரையோரங்களை அண்டி அமைந்துள்ள திட்டான பகுதி **கண்டத் திட்டு** எனப்படுகின்றது. இது ஆழம் குறைந்த கடற்பரப்பினால் மூடியிருக்கும். கண்டத்திட்டு முடியும் இடத்தில் பெரும்பாலும் சடுதியான சரிவு காணப்படும். இது திட்டுமுடிவு (*shelf break*) ஆகும். திட்டு முடிவுக்குக் கீழ்க் கண்டச் சரிவு (*continental slope*) என அழைக்கப்படும் பகுதியும் அதற்கும் கீழே கண்ட எழுச்சியும் (*continental rise*) காணப்படும். இக் கண்ட எழுச்சி இறுதியில் கடல் மிக ஆழமான கடலடித்தளத்துடன் (*abyssal plain*) சேரும்.

கண்டத் திட்டுப் பொதுவாக உட்கண்டத் திட்டு, இடைக்கண்டத் திட்டு, வெளிக்கண்டத் திட்டு என மூன்று வகையாகப் பிரிக்கப்படுவது உண்டு. இவை ஒவ்வொன்றும் தமக்கேயுரிய நில உருவாக்கவியல் மற்றும் கடல்சார் உயிரியல் தன்மைகளைக் கொண்டுள்ளன. கண்டத்திட்டின் இயல்பு திட்டுமுடிவில் சடுதியாக மாறுகின்றது. இங்கே கண்டச் சரிவு தொடங்குகின்றது. சில இடங்களைத் தவிரப் பெரும்பாலான இடங்களில் கண்ட முடிவுகள் குறிப்பிடத்தக்க அளவு சீரான ஆழத்தில் காணப்படுகின்றன. இது அண்ணளவாக 140 மீட்டர் ஆக உள்ளது. கடல் மட்டம் தற்போது உள்ளதிலும் குறைவாக இருந்த பனிக்கட்டிக் காலத்துக்கு உரிய அடையாளமாக இது இருக்கக்கூடும்.

கண்டச் சரிவு, கண்டத் திட்டிலும் கூடிய சரிவுடன் அமைந்துள்ளது. சராசரியாக 3 பாகையாக இருக்கும் இச் சரிவு, குறைந்த அளவாக 1 பாகையும், கூடிய அளவாக 10 பாகையும் இருக்கக்கூடும். இச் சரிவுகளில் ஆழ்கடல் குடைவுகள் (submarine canyons) காணப்படுவது உண்டு. இவை தோன்றிய விதம் நீண்டகாலம் புரியாத புதிராகவே இருந்து வந்தது. 

கண்டச் சரிவுக்கு அப்பால், கண்ட எழுச்சி தொடங்குகிறது. இதன் சரிவின் அளவு, கண்டத்திட்டுச் சரிவின் அளவுக்கும், கண்டச்சரிவுச் சரிவின் அளவுக்கும் இடையில் 0.5 முதல் 1 பாகை வரையில் இருக்கும். கண்டச் சரிவில் இருந்து 500 கிமீ வரை பரந்து இருக்கும் இதில், கண்டத்திட்டு, கண்டச் சரிவு ஆகியவற்றிலிருந்து கலக்கல் நீரோட்டம் (turbidity currents) காரணமாக எடுத்துவரப்பட்டுப் படிந்துள்ள தடிப்பான படிவுகள் காணப்படுகின்றன.

கண்டத்திட்டுகளின் பொருண்மிய முக்கியத்துவம்
------------------------------------------

கண்டமேடைகள் ஆழம் குறைந்த கடல் படுக்கைகளாகக் காணப்படுவதால் மீன்பிடிக் கைத்தொழில் மற்றும் கனிப்பொருள் படிவுகளை அகழ்தல் என்பவற்றிலும் முக்கியத்துவம் உடையதாகக் காணப்படுகின்றது.

மேற்கோள்கள்
-----------

1. ↑  Continental shelf – Blue Habitats
2. ↑  Simpson, John H.; Sharples, Jonathan (2012). *Introduction to the Physical and Biological Oceanography of Shelf Seas*. doi:10.1017/CBO9781139034098. பன்னாட்டுத் தரப்புத்தக எண்:9780521877626. .
3. ↑  Rippeth, Tom P. (2005). "Mixing in seasonally stratified shelf seas: A shifting paradigm". *Philosophical Transactions of the Royal Society A: Mathematical, Physical and Engineering Sciences* **363** (1837): 2837–2854. doi:10.1098/rsta.2005.1662. பப்மெட்:16286293. Bibcode: 2005RSPTA.363.2837R. .
**அ.ஆ.ரெ மகாவீர் பொறியியல் கல்லூரி** என்பது தென்னிந்தியாவில் தெலங்காணா தலைநகரான ஐதராபாத்தில் 2010 ஆம் ஆண்டில் மகளிருக்காக துவங்கப்பட்ட ஒரு பொறியியல் கல்லூரியாகும்.

  

ஜவஹர்லால் நேரு தொழில்நுட்ப பல்கலைக்கழகம், ஹைதராபாத் (JNTUH) உடன் இணைக்கப்பட்டுள்ள இக்கல்லூரி, **மஹாவீர்** **கல்வி சங்கத்தினால்** நிர்வகிக்கப்படுகிறது. அகில இந்திய தொழில்நுட்பக் கல்விக் குழுவினாலும் ஹைதராபாத் மற்றும் ஆந்திரப் பிரதேச மாநில உயர்கல்வி அமைப்பினாலும் அங்கீகரிக்கப்பட்டுள்ளது.

வரலாறு
------

மகாவீர் கல்விச் சங்கத்தால் 2010 ஆம் ஆண்டு இக்கல்லூரி தொடங்கப்பட்டுள்ளது. இச்சங்கத்தின் மூலம் ஏற்கனவே மஹாவீர் அறிவியல் மற்றும் தொழில்நுட்ப கல்வி நிறுவனம் என்ற கல்லூரியும் நிர்வகிக்கப்பட்டு வருகிறது. அதனடிப்படையில் இந்த மகாவீர் கல்விச் சங்கத்தின் தலைவர் சுதர்சன் ரெட்டி மற்றும் செயலர் சுரேந்தர் ரெட்டி ஆகியோரின் முன்னெடுப்பால், 2010 ஆம் ஆண்டு பெண்களுக்கான சிறப்பு பொறியியல் கல்லூரியைத் தொடங்க முடிவு செய்து, அதற்கு அவர்களின் பெற்றோர்களான அஞ்சம்மா மற்றும் ஆகி ரெட்டியின் பெயரையே சேர்த்து **அஞ்சம்மா ஆகி ரெட்டி மகளிர் பொறியியல் கல்லூரி** எனச் சூட்டினார்கள். பின்னர் இருபாலரும் படிக்கும் கல்லூரியாக மாற்றப்பட்டதைத் தொடர்ந்து **அ.ஆ.ரெ மகாவீர் பொறியியல் கல்லூரி** என மறுபெயரிடப்பட்டுள்ளது.

அமைவிடம்
--------

இந்த கல்லூரி ஐதராபாத் மாநகராட்சி எல்லைக்குள் அமைந்துள்ளது, மேலும் ஆந்திர அரசுப்பேருந்துகள் மற்றும் மெட்ரோ தொடருந்து சேவையுடன் நன்கு இணைக்கப்பட்டுள்ளது, மாணவர்களின் வசதிக்காக நகரத்தின் பல இடங்களில் இருந்து அதன் சொந்த பேருந்துகளை இயக்கி வருகிறது.

துறைகள்
-------

இக்கல்லூரி ஐந்து இளங்கலைப் படிப்புகளை பொறியியல் துறையில் வழங்குகிறது

* இயந்திர பொறியியல்
* மின்னியல் மர்றும் மின்னணுவியல் பொறியியல்
* மிண்ணனுவியல் மற்றும் தகவல் தொழில்நிட்ப பொறியியல்
* கணினி அறிவியல் மற்றும் பொறியியல்
* கணினி அறிவியல் மற்றும் பொறியியல் (செயற்கை நுண்ணறிவு மற்றும் இயந்திர கற்றல்)

ஒவ்வொரு இளங்கலைப் பாடத்தின் காலமும் நான்கு ஆண்டுகளாகும்.

வசதிகள்
-------

கற்பித்தல் மற்றும் கற்றல் செயல்முறையை எளிதாக்குவதற்கு இக்கல்லூரி சிறந்த உள்கட்டமைப்பைக் கொண்டுள்ளது.

* **ஆங்கில மொழி ஆய்வகம் -** ஆங்கில மொழியின் மீதான திறமையையும் கட்டுப்பாட்டையும் பெறும் வகையில் மாணவர்களுக்கு தகவல் தொடர்பு திறன்களின் பல்வேறு அம்சங்களில் அறிவை வழங்குவதோடு மட்டுமல்லாமல், தன்னம்பிக்கையைப் பெறவும், பொதுவில் பேசுவதற்கான பயத்தைப் போக்கவும் உதவுகிறது.

* **மின்னணு சுற்றுகள் பகுப்பாய்வு ஆய்வகம்**
* **மின்னணு சாதனங்கள் & சர்க்யூட் ஆய்வகம்**
* **அடிப்படை மின் பொறியியல் ஆய்வகம்**
* **மின் இயந்திரங்கள் ஆய்வகம்**
* **ஐசி அப்ளிகேஷன் ஆய்வகம்**
* **மைக்ரோ பிராசசர் & மைக்ரோகண்ட்ரோலர் ஆய்வகம்**
* **டிஜிட்டல் சிக்னல் ப்ராசசிங் ஆய்வகம்**
* **அனலாக் கம்யூனிகேஷன் ஆய்வகம்**
* **இயற்பியல் மற்றும் வேதியியல் ஆய்வகங்கள்**
* **கணினி ஆய்வகம்**
* **நூலகம் -** இக்கல்லூரியில் 2983 தொகுதிகள் மற்றும் 15 பருவ இதழ்கள் கொண்ட முழு தானியங்கி நூலகம் அமைக்கபட்டுள்ளது.

மேலும் மாணவர்கள் பொறியியல் பாடங்களை மட்டும் கற்றுக் கொள்ளாமல், தகவல் தொடர்பு, வாழ்நாள் முழுவதும் கற்றல், குழு மற்றும் பல்பணி திறன்களைப் பெற வேண்டும் என்பதற்காக பல்வேறு படிப்புகள் பயிர்றுவிக்கப்படுகின்றன.

மேற்கோள்கள்
-----------

1. ↑  "இணைக்கப்பட்டுள்ள கல்லூரிகளின் பட்டியல்". .
2. ↑  "கல்லூரி பற்றி". .
**அளவை ஆகுபெயர்கள்** என்பன  ஆகு பெயர்களில் எண்ணல் எடுத்தல், முகத்தல், நீட்டல் போன்ற அளவைப் பெயர்களை குறிக்கும் ஆகுபெயர்கள் ஆகும்.

ஆகுபெயர்
--------

ஒரு பொருளின்பெயர் தனக்குரிய பொருளைக் குறிக்காமல் தன்னோடு தொடர்புடைய பொருளைக் குறிப்பது ஆகுபெயர் ஆகும். இது பதினாறு வகைப்படும்.

அளவை ஆகுபெயர்கள்
----------------

```
எண்ணல் அளவை எடுத்தல் அளவை முகத்தில் அளவை நீட்டல் அளவை ஆகியன அளவை ஆகுபெயர்களாக வழங்கி வருகின்றன. 
```

எண்ணல் அளவை ஆகுபெயர் -,"ஒன்று பெற்றால் ஒளிமயம்"

```
     இத்தொடரில் ஒன்று எனும் எண்ணுப்பெயர், அவ்ஂவெண்ணிக்கையுடைய குழந்தைக்கும் பெயராகி வந்துள்ளது.இஃது எண்ணல் அளவை ஆகுபெயர்.
```

#### எடுத்தல் அளவை ஆகுபெயர் அரிசிக் கடைக்குச் சென்று," ஐந்து கிலோ என்ன விலை ?" கேட்பது.

```
  இத்தொடரில்," ஐந்து கிலோ" என்னும் அளவுப் பெயர் அவ்வளவைக் குறிக்காமல் அவ்வளவுடைய அரிசியைக் குறிக்கிறது.எனவே இது எடுத்தல் அளவை ஆகுபெயர்.
```

முகத்தல் அளவை ஆகுபெயர்"பால்காரரிடம் இரண்டு லிட்டர் கொடு" எனக் கேட்டால் அவ்வளவுடைய பால் தேவை என்பது பொருளாகும் 

நீட்டல் அளவை ஆகுபெயர்"மூன்று மீட்டர் கொடு." இத்தொடரில் மூன்று மீட்டர் என்பது அவ்வளவுடைய அளவுக்குக் குறிக்காமல் அதனால் நீட்டி அளக்கப்பெறும் துணிக்கு ஆகி வந்தது.
இயல்பான வெப்பச்சலன முறை குளிர்விப்பு கோபுரம்
**குளிர்விப்பு கோபுரம்** (cooling tower) என்பது ஒரு அமைப்பு அல்லது வளிமண்டலத்தில் உள்ள தேவையற்ற வெப்பத்தை, குளிர்ந்த நீர் பாய்ச்சலின் மூலம் நீக்கும் அமைப்பு ஆகும். 
பொதுவாக பாறைநெய் தூய்விப்பாலை, அனல் மின் நிலையம், இரசாயனத் தொழிற்சாலை மற்றும் கட்டிட சூழ்நிலை கட்டுப்பாட்டகத்தில் பயன்படுகிறது.  
  

குளிர்விப்பு கோபுரம் இரண்டு முக்கிய வகைகளை உடையது  

1. இயல்பான வெப்பச்சலன முறை  

2. தூண்டப்பட்ட வெப்பச்சலன முறை

தொழில்துறை குளிர்விப்பு கோபுரங்கள்
----------------------------------

தொழில்துறை குளிர்விப்பு கோபுரங்கள், ஒரு அமைப்பு அல்லது உலோகங்களிலிருந்து வெப்பத்தை நீக்க உதவும்.முக்கியமாக மிகப் பெரிய தொழில்துறை குளிர்விப்பு கோபுரங்கள், மின் நிலையங்கள், பாறைநெய் தூய்விப்பாலை, இரசாயனத் தொழிற்சாலைகளில் மற்றும் இயற்கை எரிவளி உபயோகிக்கும் தொழிற்சாலைகளில் குளிர் நீர் சுழற்சி அமைப்பில் உள்ள நீரில் வெப்பத்தை நீக்க பயன்படுகிறது.  

700 மெகா வாட் மின்சாரம் தாயரிக்கும் ஒரு மின்நிலையத்தில் 71,600 கன மீட்டர் சுழற்சி விகிதத்தில் நீர் சுழற்சி நடைபெரும்.

மேற்கோள்கள்
-----------

1. ↑  "Identifying Nuclear Reactors in Google Earth". *CleanEnergy Footprints (cleanenergy.org)*. 31 December 2012. Archived from the original on 23 October 2014. பார்க்கப்பட்ட நாள் 19 May 2014.
2. ↑  "Myth of cooling towers is symptomatic of global warming information shortage". *Royal Society of Chemistry* (in பிரிட்டிஷ் ஆங்கிலம்). 2007-02-15. பார்க்கப்பட்ட நாள் 2022-03-02.
3. ↑  "What you need to know about nuclear cooling towers". *Duke Energy | Nuclear Information Center* (in ஆங்கிலம்). 2017-07-24. பார்க்கப்பட்ட நாள் 2022-03-02.
**முதல்நிலை தகவல் வளம்** அல்லது **அடிப்படைச் சான்றுகள்** (*primary sources*) முதன்மைச் சான்றுகளாகக் கொள்ளப்படுகின்றன. இதனை சமகாலச் சான்று எனலாம்.

வரலாறு எழுதுவோர் முதன்மையான சான்றுகளின் அடிப்படையிலேயே எழுதுகின்றனர். முதன்மையான சான்று என்பது வரலாறு எழுதப்படும் காலத்திய சான்று. தொல்பொருள், கல்வெட்டு, நாணயம், இலக்கியம், சமகாலத்தவர் குறிப்பு போன்றவை இந்த முதன்மையான சான்றுகளாகக் கொள்ளப்படுகின்றன. எழுதப்படும் செய்தி பற்றி முன்பே ஆய்வாளர்கள் தந்துள்ள சான்றுகள் சார்புச் சான்றுகள் (secondary sources) எனக் கொள்ளப்படுகின்றன. இவை பிற்காலச் சான்றுகள்.

சங்ககால வரலாறு எழுதுவோர் சங்கப் பாடல்களிலிருந்தும் அக்காலக் கல்வெட்டு போன்றவற்றிலிருந்தும் சான்று தந்தால் அது அடிப்படைச் சான்று. தொடர்புள்ள செய்திகளை ஆய்வாளர்களின் நூல்களிலிருந்து சான்று தந்தால் அது சார்புச்சான்று. முதல்நிலைச் சான்று, பின்னிலைச் சான்று என்பன இவற்றின் விளக்கங்கள்.

மேற்கோள்கள்
-----------

1. ↑  Peace, Kristin. "Journalism: Primary Sources". Pepperdine University.  from the original on Jan 18, 2018. பார்க்கப்பட்ட நாள் 17 January 2018. `{{cite web}}`: `|archive-url=` missing title (help)
2. ↑  "Primary, secondary and tertiary sources". University Libraries, University of Maryland.
3. ↑  "Primary and secondary sources பரணிடப்பட்டது 1 மார்ச்சு 2016 at the வந்தவழி இயந்திரம்". Ithaca College Library.
**நாயன்மார்கட்டு** (ஆங்கில மொழி: *Nayanmarkaddu*) இலங்கை, யாழ்ப்பாண மாவட்டத்தின் நல்லூர் பிரதேச செயலர் பிரிவில் நல்லூரிற்குக் கிழக்கே அமைந்துள்ள ஒரு ஊர். 63 நாயன்மார்களுக்கும் மடம் அமைத்துக் குருபூசை செய்து வந்ததன் காரணமாக நாயன்மார்கட்டு என்று அழைக்கப்படுகின்றது.

பண்பாட்டுத் தொன்மை
------------------

நாயன்மார்கட்டு பிராந்தியமானது வரலாற்றுத் தொன்மைமிக்க சங்கிலியன் தோப்பு, இராஜகுமாரன் வளவு, யமுனாரி, ஆகியன அமைந்துள்ள நிலப்பரப்புக்கு நேர் கிழக்கே அமைந்திருக்கிறது. திட்டவட்டமாக நாயன்மார்கட்டு எல்லைகளை வரையறுப்பதில் சிக்கல்கள் இருந்தாலும், இப்பிரதேசத்திற்கு வடபால் கோட்டை வாசல் கிராமமும், தென்திசையில் அரியாலையூரும், கிழக்குத் திசையில் காட்டுவாசல் என்று அழைக்கப்படும் நிலப்பரப்பும், உப்பு விளையும் வயற்பரப்பும் எல்லைகளாக அமைந்திருக்கின்றன.

நாயன்மார்கட்டு தொடர்பாக யாழ்ப்பாணச் சரித்திரம் எனும் நூலில் நூலாசிரியர் ஆ. முத்துத்தம்பிப்பிள்ளை பின்வருமாறு பதிவு செய்கின்றார். "குணபூஷண சிங்கையாரியச் சக்கரவர்த்தியின் உத்தரவிற்கமைய அவனது மந்திரி அறுபத்துமூன்று நாயன்மார்க்கும் ஒருமடாலயம் அமைப்பித்தான். அறுபத்து மூவர் மடமிருந்தவிடம் நாயன்மார்கட்டென வழங்குகின்றது."

ஆலயங்கள்
--------

* நாயன்மார்கட்டு அரசடிப்பிள்ளையார் ஆலயம்
* நாயன்மார்கட்டு ஸ்ரீஇராஜராஜேஸ்வரி (பேய்ச்சி) அம்பாள் ஆலயம்
* நாயன்மார்கட்டு ஸ்ரீவெயிலுகந்த விநாயகர் ஆலயம்

சனசமூக நிலையங்கள்
-----------------

* நாயன்மார்கட்டு சனசமூக நிலையம்
* பாரதி மன்றம் சனசமூக நிலையம்

உசாத்துணை நூல்கள்
-----------------

* முத்துத்தம்பிப்பிள்ளை ஆ. யாழ்ப்பாணச் சரித்திரம், இரண்டாம் பதிப்பு, 1915, பக். 27, 28
* செ. கிருஷ்ணராசா, எம். ஏ. நாயன்மார்கட்டும் அதன் பண்பாட்டுத் தொன்மையும் சில குறிப்புக்கள், நாயன்மார்கட்டு ஸ்ரீவெயிலுகந்த விநாயகர் ஆலயம்  கும்பாபிஷேக மலர், 1993

1. ↑  "Naayanmaar-kaddu, Naayanaar-koayil, Naayiniyaar-kollai". TamilNet. March 16, 2015. .
2. ↑  முத்துத்தம்பிப்பிள்ளை ஆ. யாழ்ப்பாணச் சரித்திரம், இரண்டாம் பதிப்பு, 1915, பக். 27, 28
**முங்கேலி மாவட்டம்** (Mungeli district) மத்திய இந்தியாவின் சத்தீஸ்கர்
மாநிலத்தின் இருபத்து ஏழு மாவட்டங்களில் ஒன்றாகும். பிலாஸ்பூர் கோட்டத்தில் உள்ள ஐந்து மாவட்டங்களில் இம்மாவட்டமும் ஒன்றாகும். சனவரி 2012-ஆம் ஆண்டில் புதிதாக துவக்கப்பட்ட ஒன்பது புதிய மாவட்டங்களில் முங்கேலி மாவட்டமும் ஒன்றாகும்.
முங்கேலி மாவட்டத்தின் நிர்வாகத் தலைமையிடம் *முங்கேலி நகரம்* ஆகும்.
மாநிலத் தலைநகரம் ராய்ப்பூரிலிருந்து 104 கி. மீ. தொலைவிலும், பிலாஸ்பூரிலிருந்து 52 கி. மீ. தொலைவிலும் முங்கேலி நகரம் உள்ளது.

இம்மாவட்டப் பகுதியில் அச்சனக்மர் வனவிலங்கு சரணாலயம் உள்ளது.

மாவட்ட எல்லைகள்
---------------

இம்மாவட்டத்தின் வடக்கில் மத்தியப் பிரதேசம் கிழக்கில் பிலாஸ்பூர் மாவட்டம், மேற்கில் கவர்தா மாவட்டம் மற்றும் தெற்கில் பெமேதரா மாவட்டம் எல்லைகளாக அமைந்துள்ளது.

மேற்கோள்கள்
-----------

1. ↑  "Blocks of Mungeli, Chhattisgarh". *National Panchayat Directory* (Ministry of Panchayati Raj) இம் மூலத்தில் இருந்து 4 அக்டோபர் 2013 அன்று. பரணிடப்பட்டது... பார்த்த நாள்: 9 May 2013.

வெளி இணைப்புகள்
---------------

* முங்கேலி மாவட்ட இணையதளம் பரணிடப்பட்டது 2017-06-26 at the வந்தவழி இயந்திரம்
* சத்தீஸ்கர் மாநிலத்தின் புதிய வரைபடம்
**கடன் அட்டை** (ஒலிப்புⓘ) என்பது பொருளை வாங்கிய பின் பணம் செலுத்தும் முறை. பொதுவாகக் கடன் அட்டை வங்கிகளால் விநியோகிக்கப்படுகிறது.ஒருவரின் பொருளாதார நிலையைப் பொறுத்து அவருக்கு வங்கிகள் கடன் அட்டையை வழங்குகின்றன. கடன் அட்டையின் மூலம் அங்கீகரிக்கப்பட்ட நிறுவனங்களில் பொருளை வாங்கி பிறகு வங்கியில் பணமாகச் செலுத்தவோ அல்லது கடனாக மாற்றவோ முடியும். கடன் அட்டையில் நிதி விபரமும் இதர தகவல்களும் சேமிக்கப்படும். ஒவ்வொருமுறை பயன்படுத்தப்படும்பொழுது இத்தகவல்களை கணக்குக்கு ஏற்ப இன்றைப்படுத்தப்படும்.

கடன் அட்டைகளுக்கான கட்டணம்

கடன் அட்டைகள் வழங்கிச் செயல்படுதலில் பல கட்டணங்களை வங்கிகள் வசூலிக்கின்றன. உறுப்பினர் கட்டணம், நுழைவுக் கட்டணம், புதுப்பித்தல்/ஆண்டுக் கட்டணம், சேவைக் கட்டணம், சுழலும் கடன் வசதிக்கானக் கட்டணம், கட்டவேண்டிய பணத்தைக் காலதாமதமாகக் கட்டும்போது விதிக்கப்படும் அபராதக் கட்டணம் என்று பல வகை உண்டு. அட்டைகள் வழங்கும் வங்கிக்கும், அட்டை வைத்திருப்போருக்கும் அபராதக் கட்டணம் வசூலிப்பதில் தான் பெரும்பாலும் தகராறுகள் எழுகின்றன. இதுவரை தெரியப்படுத்தாமலோ சொல்லாமலோ இருந்தால் வங்கிகள் விண்ணப்பங்கள் ஏற்றுக்கொள்ளபடும் நிலையிலேயே பல்வேறு கட்டணங்களையும் விண்ணப்பதாரருக்கு தெளிவுற அறிவுறுத்த வேண்டும். உறுப்பினர் சந்தா, புதுப்பித்தலுக்கான் கட்டணங்களுடன், தாமதமாக அல்லது செலுத்தாமல் இருக்கும் தொகைக்கான அபராதக் கட்டணத்தையும் அட்டை வைத்திருப்போருக்கு அறிவுறுத்த வேண்டும்.
பொதுவாக இப்படி வழங்கப்படும் கடனுக்கு அதிக வட்டி அறவிடப்படும்.
**பந்தபுளி** (Panthapuli) என்பது இந்தியாவின் தமிழ்நாடு மாநிலத்தில் உள்ள தென்காசி மாவட்டத்தில் இருக்கும் சங்கரன்கோவிலுக்கு அருகில் அமைந்துள்ள ஒரு கிராமமாகும். திருநெல்வேலி-இராசபாளையம் நெடுஞ்சாலையில் இக்கிராமம் அமைந்துள்ளது.

2008 ஆம் ஆண்டின் பிற்பகுதியில் நடந்த கோவில் நுழைவுப் போராட்டத்தின் போது இந்த கிராமம் பரவலாகப் பேசப்பட்டது. அனைவரையும் கோவிலில் நுழைய அனுமதிக்க வேண்டும் என்பதற்காக நடைபெற்ற தலித்துகள் மற்றும் தலித்துகள் அல்லாதவர்களுக்கு இடையே ஏற்பட்ட மோதல்களாகும். இந்தக் காரணத்திற்காக பந்தபுலி கிராமத்தில் அமைந்துள்ள கண்ணநல்லூர் மாரியம்மன் கோவில் 2008 ஆம் ஆண்டு வரை மூடப்பட்டிருந்தது. இந்தியப் பொதுவுடைமை கட்சி (மார்க்சியம்) 2008 ஆம் ஆண்டு திசம்பர் மாதம் 17 ஆம் தேதியன்று தலித்துகளுடன் சேர்ந்து கோவிலில் நுழையப் போவதாக அறிவித்தது. இதனால் சுமார் 400 தலித் அல்லாதவர்கள் கிராமத்தை விட்டு வெளியேறி அருகிலுள்ள மலைப்பகுதியில் குடியேறினர்.

தலித்களுக்கு ஆதரவாக மாவட்ட நீதிமன்றம் தீர்ப்பு வழங்கியும் கோயிலுக்குள் நுழைய அவர்கள் அனுமதிக்கப்படவில்லை. இதன் விளைவாக, தலித்துகள் தங்கள் கிராமத்தை விட்டு வெளியேறி கிராமத்திற்கு அருகிலுள்ள மலையடிவாரத்தில் குடியேறினர். 2008 ஆம் ஆண்டு டிசம்பர் 25 ஆம் தேதி முதலமைச்சர் மு. கருணாநிதி பிறப்பித்த அரசாணையின் பேரில், மாவட்ட ஆட்சியர் ஜி.பிரகாஷ் மற்றும் காவல் கண்காணிப்பாளர் அசுரா கர்க் ஆகியோர் தலைமையில் தலித் மக்கள் தலித் அல்லாதவர்களின் எதிர்ப்பையும் கோபத்தையும் மீறி கோயிலுக்குள் நுழைந்தனர். அப்போது முதல் பூசைகள் ஒரு வழக்கமான அடிப்படையில் அனைவருக்குமாக செய்யப்படுகின்றன.

மேற்கோள்கள்
-----------

1. ↑  Curfew clamped in Panthapuli
2. ↑  10-yr fight: Dalits defy ban and enter temple பரணிடப்பட்டது 2008-12-27 at the வந்தவழி இயந்திரம்
3. ↑  After a decade, Dalits defy Hindu ban, enter temple
4. ↑  Temple gates thrown open to dalits after a decade
5. ↑  Dalits offer prayers at Kannanallur temple
**சிபே** அல்லது **சைப்** **மக்கள்** (Sibe people) என்பவர்கள் சீனாவில் வாழ்கின்ற ஓர் இனக்குழுவினர் ஆவர். இவர்கள் சீன மக்கள் குடியரசால் அதிகாரப்பூர்வமாக அங்கீகரிக்கப்பட்ட 56 இனக்குழுக்களில் ஓர் இனக்குழுவினர் ஆவர். இவர்கள் பெரும்பாலும் துங்குசிக் மொழி பேசும் ஓர் கிழக்கு ஆசிய இனக்குழுவினர் ஆவர். இவர்களில் பெரும்பாலானோர் சிஞ்சியாங், சிலின் மற்றும் லியாவோனிங்கில் உள்ள சென்யாங்கில் வாழ்கின்றனர். மேலும் 2010 சீன மக்கள்தொகைக் கணக்கெடுப்பில் ஏறத்தாழ இரண்டு இலட்சம் சிபே மக்கள் இருப்பதாக பதிவு செய்யப்பட்டிருக்கின்றது.

பெயரிடல்
--------

சிபே மக்கள் பல மாறுபட்ட பெயர்களால் அறியப்படுகின்றனர். இவர்களை குறிக்க சிபே, சிபோ மற்றும் சிபின்டசி ஆகிய சொற்கள் பயன்படுத்தப்படுகின்றன.

வரலாறு
------

ரஷ்ய அறிஞரான எலினா லெபடேவாவின் கூற்றுப்படி, சிபே மக்கள் பண்டைய சிவேயி மக்களின் ஓர் கிளையினராகத் தோன்றினர். இவர்கள் துங்குசிக் மொழி பேசினார் மற்றும் சிறிய நகரம் போன்ற குடியிருப்புகளில் வாழ்ந்தனர். இவர்களில் ஒரு பகுதியினர் நாடோடிகளாக, இப்போது சிலின் என்ற இடத்தில் உள்ள சோங்யுவான் மற்றும் கிகிஹார் பகுதிகளில் வாழ்ந்தனர்.

கிபி 286 இல் புயோ ராச்சியத்தை சியான்பே மக்கள் கைப்பற்றிய பிறகு, தெற்கு சிவேயி மக்கள் விவசாயம் செய்யத் தொடங்கினார். சில வரலாற்றாசிரியர்கள் சியான்பே சிபே மக்களின் நேரடி முன்னோடிகளாக இருந்தனர் என்று கருதுகின்றனர். பமீலா கைல் க்ராஸ்லி, சியான்பே மக்கள் முந்தைய துருக்கிய அல்லது மங்கோலிய மொழியிலிருந்து துங்குசிக் மொழிக்கு மாற்றப்பட்டிருக்கலாம் என்று எழுதுகிறார். இருப்பினும், சியான்பே காலத்தில் *சிபே* என்ற பெயர் வரலாற்று பதிவுகளில் பயன்படுத்தப்படவில்லை.

கலாச்சாரம்
----------

சிபே மக்களின் மதங்களில் ஷாமன் மற்றும் பௌத்தம் ஆகியவை அடங்கும். இந்த மக்கள் அணியும் வழக்கமான உடையில் ஆண்களுக்கான பொத்தான்கள் கொண்ட சட்டைகள் மற்றும் கால்சட்டைகள் மற்றும் பெண்களுக்கான நெருக்கமான, நீண்ட சரிகை கொண்ட பாவாடைகள் ஆகியவை அடங்கும். பெண்களுக்கு குறைந்த சமூக அந்தஸ்து இருந்தது மற்றும் சொத்துரிமை இல்லை. இப்போதெல்லாம் ஏறக்குறைய அனைத்து சிபேகளும் நவீன ஆடைகளை அணிகிறார்கள். பாரம்பரிய ஆடைகளை பெரும்பாலும் பண்டிகைகளின் போது அணிகிறார்கள். பாரம்பரியமாக, சிபே மக்கள் ஒரே குடும்பப் பெயரைப் பகிர்ந்து கொண்டவர்களைக் கொண்ட பல குலங்களாகப் (*ஹலா)* பிரிக்கப்பட்டது. நவீன காலம் வரை, சிபே மக்கள் குடியிருப்புகள் ஒரே குடும்பத்தைச் சேர்ந்த மூன்று வெவ்வேறு தலைமுறைகள் வரை கொண்டிருந்தன, ஏனெனில் தந்தை உயிருடன் இருக்கும்போது எந்த மகனும் வீட்டை விட்டு வெளியேறி குடும்ப குலத்தை உடைக்க முடியாது என்று நம்பப்பட்டது.

மேற்கோள்கள்
-----------

1. 1 2  Zikmundová 2013, ப. 10.
2. ↑  1-6 各地区分性别、民族的人口 [1-6 Population by sex, ethnicity and region]. *www.stats.gov.cn* (in சீனம்). National Bureau of Statistics of China. 2010. Archived from the original on 2021-06-11. பார்க்கப்பட்ட நாள் 2021-06-11.
3. ↑  Gorelova, Liliya. "Past and Present of a Manchu Tribe: The Sibe". in Atabaki, Touraj; O'Kane, John. *Post-Soviet Central Asia*. Tauris Academic Studies. பக். 325–327.
4. ↑  Zikmundová 2013, ப. 11.
5. ↑  Crossley 1997
**அரூப் பிஸ்வாஸ்** (Aroop Biswas) ஒரு இந்திய அரசியல்வாதி ஆவார்.இவர் மேற்கு வங்காள அரசாங்கத்தில் விளையாட்டு மற்றும் இளைஞர் விவகாரங்கள், மின்சாரம் மற்றும் வீட்டுவசதி அமைச்சராகவும் உள்ளார்.  2006, 2011, 2016 மற்றும் 2021 மேற்கு வங்க சட்டமன்றத் தேர்தல்களில் டோலிகஞ்சில் இருந்து தேர்ந்தெடுக்கப்பட்ட சட்டமன்ற உறுப்பினரும் ஆவார்.

குறிப்புகள்
-----------

[[பகுப்பு:அகில இந்திய திரிணாமுல் காங்கிரசு அரசியல்வாதிகள்]]
[[பகுப்பு:வாழும் நபர்கள்]]
[[பகுப்பு:1959 பிறப்புகள்]]
[[பகுப்பு:வங்காள மொழி வார்த்தைகளைக் கொண்ட கட்டுரைகள்]]

1. ↑  "Minister - Egiye Bangla". *wb.gov.in*. பார்க்கப்பட்ட நாள் 2023-08-06.
2. ↑  MP, Team (2023-08-05). "Power minister Aroop Biswas launches skill development prog". *www.millenniumpost.in* (in ஆங்கிலம்). பார்க்கப்பட்ட நாள் 2023-08-06.
3. ↑  "Aroop Biswas". *PRS Legislative Research* (in அமெரிக்க ஆங்கிலம்). பார்க்கப்பட்ட நாள் 2023-08-06.
4. ↑  "Use 'high-end gensets' to give relief to consumers, power minister Aroop Biswas tells CESC". *www.telegraphindia.com*. பார்க்கப்பட்ட நாள் 2023-08-06.
**அசோக் பட்டாச்சார்யா** ( *Ashok Bhattacharya* ) ஓர் இந்திய அரசியல்வாதியும் சிலிகுரி மாநகராட்சியின் முன்னாள் நகர தந்தையும் ஆவார். இந்தியப் பொதுவுடமைக் கட்சியின் உறுப்பினரான இவர் மேற்கு வங்காளத்தின் வடக்குப் பகுதியில் கட்சியின் முக்கியத் தலைவர் ஆவார். இவர் தொடர்ந்து மூன்று முறை (1996-2011) மேற்கு வங்காள அரசில் நகர்ப்புற வளர்ச்சி மற்றும் நகராட்சி விவகார அமைச்சராக இருந்தார்.

ஆரம்ப கால வாழ்க்கை
------------------

இவர் சுதந்திர இந்தியாவில் மேற்கு வங்கத்தில் உள்ள சிலிகுரியில் 1949 இல் பிறந்தார். மேற்கு வங்காளத்தின் சிலிகுரியில் உள்ள வடக்கு வங்க பல்கலைக்கழகத்தில் பட்டப்படிப்பை முடித்தார்.

அரசியல் வாழ்க்கை
----------------

அசோக் பட்டாச்சார்யா சிலிகுரி மாநகராட்சியில் மாமன்ற உறுப்பினராக தனது அரசியல் வாழ்க்கையைத் தொடங்கினார். இவர் 1987 இல் சிலிகுரி நகராட்சியின் தலைவராகவும் ஆனார். மேலும், 1991 வரை தலைவராக இருந்தார். அவர் 1991 இல் முதல் முறையாக இந்தியப் பொதுவுடமைக் கட்சி வேட்பாளராக சிலிகுரி சட்டப் பேரவைத் தொகுதியிலிருந்துருந்து மேற்கு வங்க சட்டமன்றத்திற்கு தேர்ந்தெடுக்கப்பட்டார். 1991, 1996, 2001, 2006 மற்றும் 2016 ஆம் ஆண்டுகளில் சிலிகுரி தொகுதியிலிருந்து ஐந்து முறை மேற்கு வங்காள சட்டப் பேரவைக்குத் தேர்தெடுக்கப்பட்டார். 1996 இல், மேற்கு வங்காளத்தில் முதல்வர் ஜோதி பாசு]வின் கீழ் இடது முன்னணி அரசாங்கத்தில் நகர்ப்புற வளர்ச்சி மற்றும் நகராட்சி விவகாரங்களுக்கான அமைச்சரானார். 2011 ஆம் ஆண்டு வரை இடது முன்னணி அரசாங்கம் அகில இந்திய திரிணாமுல் காங்கிரசிடம் அதிகாரத்தை இழந்தது வரை இவர் முதல்வர் புத்ததேவ் பட்டாசார்யாவின் கீழ் மாநில அமைச்சராகத் தொடர்ந்தார். 2011 மேற்கு வங்க சட்டமன்றத் தேர்தலில், சிலிகுரியில் அகில இந்திய திரிணாமுல் காங்கிரசிடம் வேட்பாளர் ருத்ரநாத் பட்டாச்சார்யாவிடம் தோல்வியடைந்தார். ஆனால் இவர் 2016 மேற்கு வங்க சட்டமன்றத் தேர்தலில் அகில இந்திய திரிணாமுல் காங்கிரசின் வேட்பாளரும் இந்திய தேசிய கால்பந்து அணியின் முன்னாள் தலைவருமான பாய்ச்சங் பூட்டியாயாவை எதிர்த்து மீண்டும் சிலிகுரியில் வெற்றி பெற்றார்.

நகரத்தந்தை
----------

மே 2015 இல், சிலிகுரி நகராட்சித் தேர்தலில் இடது முன்னணி வெற்றி பெற்றதை அடுத்து, அசோக் பட்டாச்சார்யா சிலிகுரி மாநகராட்சியின் நகரத்தந்தையானார். அசோக் பட்டாச்ரியா சிலிகுரி மாநகராட்சித் தேர்தல் 2021 இல் அகில இந்திய திரிணாமுல் காங்கிரசின் எம்.டி ஆலம் கானிடம் வார்டு எண் 6 இல் தோல்வியடைந்தார்.

மேற்கோள்கள்
-----------

1. ↑  "25 - Siliguri Assembly Constituency". *Partywise Comparison Since 1977*. Election Commission of India. பார்க்கப்பட்ட நாள் 2010-09-25.

வெளி இணைப்புகள்
---------------

* Member's List West Bengal Legislative Assembly
**அவளும் பெண் தானே** 1975 ஆம் ஆண்டு வெளிவந்த தமிழ்த் திரைப்படமாகும். துரை இயக்கத்தில் வெளிவந்த இத்திரைப்படத்தில் முத்துராமன், சுமித்ரா மற்றும் பலரும் நடித்திருந்தனர். இது விமர்சன ரீதியான பாராட்டைப் பெற்றது. வணிக ரீதியாகவும் வெற்றி பெற்றது.

நடிப்பு
-------

* சீதாவாக சுமித்ரா
* முத்துவாக ஆர். முத்துராமன்
* சீதாவின் காமத்தரகனாக எம். ஆர். ஆர். வாசு
* உமாவின் தந்தையாக எஸ். வி. சகஸ்ரநாமம்
* முத்துவின் தாயாக பண்டரிபாய்
* தேங்காய் சீனிவாசன்
* வி. கே. ராமசாமி
* ருக்குவாக கே. ஆர். இந்திராதேவி
* மனோரமா
* எஸ். வி. இராமதாஸ்
* சுப்புவாக எம். என். ராஜம்
* மைனாவதி
* உமாவாக இராம பிரபா
* பொன்னம்மாவாக காந்திமதி

தயாரிப்பு
---------

அவளும் பெண் தானே படத்தை அறிமுக இயக்குநர் துரை திரைக்கதை எழுதி, இயக்கினார். இப்படத்தை ஸ்ரீ பாண்டுரங்கா புரொடகசன்ஸ் என்ற பதாகையின் கீழ், பண்டரிபாய் தயாரித்தார். மேலும் இப்படத்தில் ஆர். முத்துராமன் பாத்திரத்தக்கு தாயாகவும் அவர் நடித்தார். இந்தப் படத்தின் மூலம் நடிகையாக அறிமுகமான சுமித்ரா பாலியல் தொழிலாளி பாத்திரத்தை ஏற்று நடித்தார். மனோகர் ஒளிப்பதிவு செய்ய, எம். உமாநாத் படத்தொகுப்பு செய்தார். விக்ரம் மற்றும் வாசு படப்பிடிப்புத் தளங்களில் படப்பிடிப்பு நடந்தது. உதவி இயக்குனராக துரை இருந்தபோது, மைசூரில் படப்பிடிப்புப் பணியில் இருந்தார். அப்போது அப்படப்பிடிப்பை பாலியல் தொழிலாளிகள் சிலர் பார்க்க வந்தனர். துரைக்கு அவர்கள் மீது பரிதாபம் வந்தது. அங்குதான் அவளும் பெண் தானே படத்துக்கான ஒரு யோசனை அவருக்குப் பிறந்தது. வாழ்கையில் வழுக்கிய பெண் திருமணத்திற்குப் பிறகு புதிதாக வாழ்க்கையைத் துவங்குகிறாள் என்பதுபோல படத்தின் முடிவை அமைக்க விரும்பினார். ஆனால் அதை இரசிகர்கள் ஏற்க்கமாட்டார்கள் என்று விநியோகஸ்தர்கள் பிடிவாதமாக இருந்ததால், படத்தின் முடிவு சோகமாக மாற்றப்பட்டது.

இசை
---

இப்படத்திற்கு வி. குமார் இசையமைத்தார். பாடல் வரிகளை வாலி எழுதினார். எஸ். பி. பாலசுப்பிரமணியம், பி. சுசீலா, கே. ஜமுனா ராணி ஆகியோர் பிண்ணணிப் பாடிடார். படத்தில் இரண்டு பாடல்கள் மட்டுமே இருந்தன.

வரவேற்பு
--------

அவளும் பெண் தானே படம் விமர்சன ரீதியாகவும் வணிக ரீதியாகவும் வெற்றி பெற்றது.[2] முத்துராமன், சுமித்ரா, எம். ஆர். ஆர். வாசு ஆகியோரின் நடிப்பைப் பாராட்டிய கல்கியின் காந்தன், துரை எழுதிய வசனங்களுக்கு நூறு மதிப்பெண்கள் கொடுக்க வேண்டும் என்று குறிப்பிட்டார். மேலும் துணிச்சலாக புனையப்பட்ட படம் என்று கூறினார். ஏ சான்றிதழ் பெற்ற படமான இதற்கு நடிப்பு, சிறந்த இயக்கத்தின் காரணமாக ரசிகர்கள் ஏ சான்றிதழை வழங்குவார்கள் என்று முடித்தார்.

மேற்கோள்கள்
-----------

1. 1 2 3  Ashish Rajadhyaksha; Willemen, Paul (1998). *Encyclopaedia of Indian Cinema*. British Film Institute and Oxford University Press. பக். 420. பன்னாட்டுத் தரப்புத்தக எண்:0-19-563579-5.
2. 1 2 3 4  Randor Guy (31 August 2017). "Avalum Penn Thaane (1974)". *தி இந்து* இம் மூலத்தில் இருந்து 2 September 2017 அன்று. பரணிடப்பட்டது.. .
3. ↑  "உதவுபடியான உருவகங்கள்". *Kalki*. 22 April 1979. pp. 55–56.  from the original on 2023-03-14. பார்க்கப்பட்ட நாள் 2023-03-14. `{{cite magazine}}`: `|archive-url=` missing title (help)
4. ↑  S. Theodore Baskaran (1996). *The Eye of the Serpent: An Introduction to Tamil Cinema*. East West Books. பக். 144–145. இணையக் கணினி நூலக மையம்:243920437.
5. ↑  காந்தன் (2 February 1975). "அவளும் பெண்தானே". *Kalki*. p. 43. Archived from the original on 27 July 2022. பார்க்கப்பட்ட நாள் 30 November 2022.